-  అంచనాలు తప్పిన ఫలితాలు
- 20 శాతం మేర పతనతమైన లాభాలు
న్యూఢిల్లీ: దేశంలోని మూడో అతిపెద్ద ఐటీ సేవల సంస్థ విప్రో మార్చి త్రైమాసిక ఆర్థిక ఫలితాలు అంచనాలను చేరుకోలేకపోయాయి. టెలికాం విభాగపు దెబ్బతో 2018 మార్చితో ముగిసిన నాలుగో త్రైమాసికంలో (క్యూ4)లో విప్రో నికర లాభాలు 20.5 శాతం తగ్గి రూ.1,800.80 కోట్లుకు పరిమితమైయ్యాయి. గతేడాది ఇదే త్రైమాసికంలో సంస్థ రూ.2267 కోట్ల నికర లాభాలను ఆర్జించింది. అంతకు ముందు ఏడాది మార్చి త్రైమాసికంలో విప్రో సంస్థ రూ.2,132 కోట్ల లాభాలు ప్రకటించే అవకాశం ఉందని థామ్సన్‌ రాయిటర్స్‌ అంచనా వేసింది. పలు విశ్లేషణ సంస్థలు కూడా ఇదే స్థాయిలో ఆశించాయి. కాని తాజా ఫలితాలు నిరుత్సాహపర్చాయి. ముఖ్యంగా తమ టెలికాం కంపెనీ క్లయింట్లు దివాలా ప్రక్రియకు వెళ్లడం విప్రో ఫలితాలపై ఒత్తిడి తీసుకువచ్చినట్టుగా ఆ కంపెనీ పేర్కొంది. కాగా ఆ టెలికాం కంపెనీల పేర్లు వెల్లడించడానికి సంస్థ అంగీకరించలేదు.
మార్చి త్రైమాసికంలో విప్రో సంస్థ ఆదాయం 4.9 శాతం తగ్గి రూ.14,304 కోట్లకు పరిమితమయ్యింది. 2016-17 ఇదే నాలుగు త్రైమాసికంలో రూ.15,045 కోట్ల రెవెన్యూ ఆర్జించింది. 2017-18లో మొత్తంగా విప్రో నికర లాభాలు 6 శాతం తగ్గి రూ.8,003 కోట్లుగా నమోదయ్యాయి. ఇదే సమయంలో మొత్తం ఆదాయం 1.7 శాతం తగ్గి రూ.57,035 కోట్లుగా ఉంది. 2017-18 ఆర్థిక సంవత్సరానికి గాను ప్రతీ ఈక్విటీ షేర్‌పై రూ.1 డివిడెండ్‌ అందించడానికి ఆ కంపెనీ బోర్డు ఆమోదం తెలిపింది. 2017 డిసెంబర్‌ ముగింపు నాటికి 1,10,000 మిలియన్‌ షేర్లు బైబ్యాక్‌ పూర్తియింది. బుధవారం బీఎస్‌ఈలో విప్రో షేర్‌ 0.05 శాతం పెరిగి రూ.287.20 వద్ద ముగిసింది. దేశీయ టెలికాం రంగంలో కొత్త సంస్థరాకతో చాలా టెలికాం కంపెనీలు బోర్డు తిప్పేస్తూ వస్తున్నాయి. ఇప్పటి వరకు కేవలం పోటీ సంస్థలకే పరిమితమైన ఈ దెబ్బ తాజాగా ఐటీ సంస్థలకూ కూడా సోకడం గమనార్హం.
మీ స్నేహితులకు రికమెండ్ చెయ్యండి